PAKRUOJO RAJONO SAVIVALDYBĖS TARYBA

SPRENDIMAS

DĖL PAKRUOJO RAJONO SAVIVALDYBĖS MOKYKLŲ PRIEŠMOKYKLINIO UGDYMO ORGANIZAVIMO MODELIŲ TVARKOS APRAŠO PATVIRTINIMO

2020 m. sausio 30 d. Nr. T-7

Pakruojis

Vadovaudamasi Lietuvos Respublikos vietos savivaldos įstatymo 16 straipsnio 4 dalimi ir 18 straipsnio 1 dalimi, Lietuvos Respublikos švietimo įstatymo 58 straipsnio 1 dalies 3 punktu, Lietuvos Respublikos švietimo ir mokslo ministro 2013 m. lapkričio 21 d. įsakymo Nr. V-1106 „Dėl Priešmokyklinio ugdymo tvarkos aprašo patvirtinimo“ patvirtintu Priešmokyklinio ugdymo tvarkos aprašu, Pakruojo rajono savivaldybės taryba n u s p r e n d ž i a:

1. Patvirtinti Pakruojo rajono savivaldybės mokyklų priešmokyklinio ugdymo organizavimo modelių tvarkos aprašą (pridedama).

2. Pripažinti netekusiais galios:

2.1. Pakruojo rajono savivaldybės tarybos 2010 m. gegužės 27 d. sprendimą Nr. T-167 „Dėl Pakruojo rajono savivaldybės tarybos 2006 m. rugpjūčio 24 d. sprendimo Nr. T-229 „Dėl Priešmokyklinio ugdymo organizavimo Pakruojo rajone modelių aprašo patvirtinimo“ dalinio pakeitimo ir papildymo“;

2.2. Pakruojo rajono savivaldybės tarybos 2006 m. rugpjūčio 24 d. sprendimą Nr. T-229 „Dėl Priešmokyklinio ugdymo organizavimo Pakruojo rajone modelių aprašo patvirtinimo“.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Saulius Margis

PATVIRTINTA

Pakruojo rajono savivaldybės tarybos

2020 m. sausio 30 d. sprendimu Nr. T-7

PAKRUOJO RAJONO SAVIVALDYBĖS MOKYKLŲ PRIEŠMOKYKLINIO UGDYMO ORGANIZAVIMO MODELIŲ TVARKOS APRAŠAS

I SKYRIUS

BENDROSIOS NUOSTATOS

1.	Pakruojo rajono savivaldybės mokyklų priešmokyklinio ugdymo organizavimo modelių tvarkos aprašas (toliau – Aprašas) reglamentuoja Pakruojo rajono savivaldybės švietimo įstaigose taikomus priešmokyklinio ugdymo organizavimo modelius (toliau – modeliai).

2.	Priešmokyklinio ugdymo organizavimo forma – priešmokyklinio ugdymo grupė (toliau – grupė).

3.	Grupės veiklos ypatumų visuma – ugdymo vieta, trukmė (per parą, per savaitę), minimalus ir maksimalus vaikų skaičius grupėje, mokytojų (priešmokyklinio ugdymo, ikimokyklinio ugdymo), padėjėjų, dirbančių grupėje skaičius, poilsis ir maitinimas, ugdymo proceso organizavimo forma – vadinama priešmokyklinio ugdymo organizavimo modeliu (toliau – Modelis).

4.	Pagal poreikį grupėje vaikams gali būti teikiama pagalbos mokiniui specialisto ir kitų švietimo įstaigoje dirbančių specialistų pagalba. Užtikrinamos lygios galimybės ugdytis vaikams, turintiems specialiųjų ugdymosi poreikių.

5.	Priešmokyklinis ugdymas organizuojamas vadovaujantis Lietuvos Respublikos sveikatos apsaugos ministro 2010 m. balandžio 22 d. įsakymu Nr. V-313 „Dėl Lietuvos higienos normos HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“ patvirtinimo“ patvirtinta Lietuvos higienos norma HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“.

II SKYRIUS

PRIEŠMOKYKLINIO UGDYMO ORGANIZAVIMO MODELIAI

6.	Priešmokyklinio ugdymo organizavimo modeliai:

6.1.	I modelis – priešmokyklinio ugdymo grupė, kurios maksimali veiklos trukmė 10,5 val. per dieną, 5 dienos per savaitę:

6.1.1.	grupėje sudaromos sąlygos vaikų poilsiui ir maitinimui;

6.1.2.	grupėje dirba priešmokyklinio ugdymo mokytojas, mokytojui talkina mokytojo padėjėjas;

6.1.3.	minimalus vaikų skaičius grupėje: miestelio, kaimo mokykloje – 5, miesto mokykloje – 10;

6.1.4.	maksimalus vaikų skaičius grupėje – 20.

6.2.	II modelis – jungtinė ikimokyklinio ir priešmokyklinio amžiaus vaikų grupė, kurios maksimali veiklos trukmė 10,5 val. per dieną, 5 dienos per savaitę:

6.2.1. šis ugdymo organizavimo modelis taikomas, kai grupėje dauguma priešmokyklinio amžiaus vaikų ugdomi pagal priešmokyklinio ugdymo programą;

6.2.2. ugdymo procesą priešmokyklinio ugdymo pedagogas diferencijuoja ir pritaiko skirtingo amžiaus vaikams;

6.2.3. grupėje sudaromos sąlygos vaikų poilsiui ir maitinimui;

6.2.4. grupėje dirba priešmokyklinio ugdymo mokytojas, mokytojui talkina mokytojo padėjėjas;

6.2.5. minimalus vaikų skaičius grupėje: miestelio, kaimo mokykloje – 5, miesto mokykloje – 10;

6.2.6. maksimalus vaikų skaičius grupėje – 20.

6.3. III modelis – jungtinė ikimokyklinio ir priešmokyklinio amžiaus vaikų grupė, kurios maksimali veiklos trukmė 10,5 val. per dieną, 5 dienos per savaitę:

6.3.1. šis ugdymo organizavimo modelis taikomas, kai grupėje dauguma ikimokyklinio amžiaus vaikų ugdomi pagal ikimokyklinio ugdymo programą;

6.3.2. ugdymo procesą ikimokyklinio ugdymo mokytojas diferencijuoja ir pritaiko skirtingo amžiaus vaikams;

6.3.3. grupėje sudaromos sąlygos vaikų poilsiui ir maitinimui;

6.3.4. grupėje dirba ikimokyklinio ugdymo mokytojas, mokytojui talkina mokytojo padėjėjas;.

6.3.5. minimalus vaikų skaičius grupėje: miestelio, kaimo mokykloje – 5, miesto mokykloje – 10;

6.3.6. maksimalus vaikų skaičius grupėje – 20.

6.4. IV modelis – priešmokyklinio ugdymo grupė, kurios veiklos trukmė 4 val. per dieną:

6.4.1. grupėje dirba vienas priešmokyklinio ugdymo mokytojas;

6.4.2. maksimalus vaikų skaičius grupėje – 20.

6.5. V modelis – jungtinė ikimokyklinio ir priešmokyklinio amžiaus vaikų grupė, kurios veiklos trukmė 4 val. per dieną:

6.5.1. šis ugdymo organizavimo modelis taikomas, kai grupėje ugdomi vaikai pagal ikimokyklinio ugdymo ir priešmokyklinio ugdymo programas;

6.5.2. ugdymo procesą mokytojas diferencijuoja ir pritaiko skirtingo amžiaus vaikams;

6.5.3. grupėje dirba vienas priešmokyklinio ugdymo mokytojas arba ikimokyklinio ugdymo mokytojas;

6.5.4. maksimalus vaikų skaičius grupėje – 20.

7. Pagal poreikį ir finansines galimybes grupėse teikiama specialiojo pedagogo, mokytojo padėjėjo pagalba.

___________________________